ΓΡΑΠΤΗ ΕΡΩΤΗΣΗ E-3099/97 υποβολή: Gary Titley (PSE) προς την Επιτροπή (2 Οκτωβρίου 1997)

Θέμα: Κοινοτική έρευνα και υποστήριξη για τα είδη φυτών Jojoba και φλόμος

Η Επιτροπή απαντώντας στην ερώτησή μου P-2564/97 ((ΕΕ C 76 της 11.3.1998, σελ. 126. )) σχετικά με τα φυτά Jojoba και φλόμος ανέφερε ότι επιβεβαιώθηκαν από την έρευνα οι δυνατότητες των φυτών αυτών ως εναλλακτικών καλλιεργειών στις περιοχές της Μεσογείου.

Προτίθεται η Επιτροπή να υποβάλει συγκεκριμένες προτάσεις για την ενθάρρυνση της καλλιέργειας των εν λόγω φυτών σε περιοχές όπου έχει επιβληθεί μείωση της παραγωγής των παραδοσιακών καλλιεργειών λόγω υπερπαραγωγής;

Απάντηση του κ. Fischler εξ ονόματος της Επιτροπής (29 Οκτωβρίου 1997)

Η Επιτροπή δεν προσβλέπει στη λήψη ειδικών μέτρων ενθάρρυνσης της καλλιέργειας των φυτών ζοζόμπα και ευφορβία.

Ωστόσο, οι εν λόγω καλλιέργειες είναι ήδη επιλέξιμες για την εφαρμογή μέτρων σε εκτάσεις που βρίσκονται σε προσωρινή παύση καλλιέργειας γις την παραγωγή γεωργικών προϊόντων που δεν προορίζονται για τη διατροφή, κανονισμός (ΕΚ) αριθ. 1586/97 της Επιτροπής της 29ης Ιουλίου 1997 περί λεπτομερών κανόνων σχετικά με τη χρήση των γαιών που βρίσκονται υπό καθεστώς προσωρινής παύσης καλλιέργειας για την παραγωγή υλών που χρησιμεύουν κατά την παρασκευή, εντός της Κοινότητας, προϊόντων τα οποία δεν προορίζονται καταρχήν για κατανάλωση από τον άνθρωπο ή τα ζώα ((ΕΕ L 215 της 07.08.1997. )). Τα εν λόγω μέτρα παρέχουν στους ιδιοκτήτες γεωργικών εκμεταλλεύσεων τη δυνατότητα να χρησιμοποιούν την έκταση της οποίας έπαυσε η καλλιέργεια προκειμένου να καλλιεργούν νέα γεωργικά προϊόντα που δεν προορίζονται για τη διατροφή και θα διατεθούν σε ανάλογες αγορές. Η έκταση όπου αναπτύσσονται εν λόγω καλλιέργειες παραμένει, στην πλειοψηφία των περιπτώσεων, επιλέξιμη για την πριμοδότηση προσωρινής παύσης καλλιέργειας των γαιών.

Ως προς τις διαρθρωτικές πολιτικές, το Τμήμα Εγγυήσεων του Ευρωπαϊκού Γεωργικού Ταμείου Προσανατολισμού και Εγγυήσεων (ΕΓΤΠΕ), κανονισμός (ΕΟΚ) αριθ. 2085/93 του Συμβουλίου ((ΕΕ L 193 της 31.07.1993. )), μπορεί επίσης να ενθαρρύνει την ανάπτυξη εναλλακτικών γεωργικών καλλιεργειών.

Πολλές από τις περιοχές της Μεσογείου περιλαμβάνονται στις περιοχές του στόχου 1 ή του στόχου 5β, για τις οποίες έχουν εγκριθεί επιχειρησιακά προγράμματα. Τα προγράμματα αυτά ενδεχομένως προβλέπουν μέτρα που πρόκειται να εφαρμοστούν από τις περιφέρειες, με αποκλειστικό στόχο την ενθάρρυνση της ανάπτυξης εναλλακτικών καλλιεργειών όπως η ζοζόμπα και η ευφορβία.

Πρόσφατα, τα οριζόντια διαρθρωτικά μέτρα (στόχος 5α) επιτρέπουν στα κράτη μέλη να βελτιώσουν τη μεταποίηση και εμπορία των γεωργικών προϊόντων μέσω επενδυτικών ενισχύσεων, στο πλαίσιο του κανονισμού (ΕΚ) αριθ. 951/97 του Συμβουλίου της 20ής Μαΐου 1997 για τη βελτίωση των συνθηκών μεταποίησης και εμπορίας των γεωργικών προϊόντων ((ΕΕ L 142 της 02.06.1997. )). Το πρόγραμμα αυτό επιτρέπει επενδύσεις σχετικές με τη μεταποίηση και εμπορία εναλλακτικών καλλιεργειών, σύμφωνα με τα κριτήρια επιλογής που προβλέπονται στην απόφαση 94/173/ΕΚ της Επιτροπής της 22ας Μαρτίου 1994 για την κατάρτιση κριτηρίων επιλογής που πρέπει να ληφθούν υπόψη για τις επενδύσεις όσον αφορά τη βελτίωση των συνθηκών μεταποίησης και εμπορίας των γεωργικών προϊόντων και προϊόντων δασοκομίας και για την κατάργηση της απόφασης 90/342/ΕΟΚ ((ΕΕ L 79 της 23.03.1994. )).